作者：程正同
词牌/韵律：贺新郎

paragraphs: 久矣无循吏。
自当年、弘宽去后，风流谁继。
律令喜为鹰击勇，无复柔桑驯雉。
何幸见、真儒小试。
手种海棠三百本，有几多、遗爱人须记。
潘岳县，未为贵。
文章政事通枫陛。
看傅岩、霖雨岁旱，要须均施。
玉色温其山似立，气禀新秋清厉。
便好据、经纶要地。
却笑庞才非百里，骤天衢、自合还天骥。
卮酒祝，八千岁。